བོད་ཀྱི་མེས་པོ་རྣམས་ལ་ནི་རི་རྒྱལ་ཆེན་པོ་རེ་ལྟེ་བ་བྱས་ཏེ་ཚོ་བ་ཆགས་པའི་གོམས་སྲོལ་ཞིག་ཆགས་ཡོད་པ་རེད།དེ་ཡང་རི་རྒྱལ་ཆེན་པོ་རེ་རེ་ནི་ཁོ་ཚོའི་བླ་སྲོག་གནས་སའམ་ཡུལ་ལྷ་གཞི་བདག་གནས་ས་ཡིན་པར་ཁས་འཆེས་པས་ན།རི་རྒྱལ་དེའི་ཡུལ་ལྷ་ལ་སྒོ་ཕྱུགས་ནང་གི་སྤུ་ཁ་ལེགས་ཤོས་དང་།གཟུགས་གཞི་སྟོབས་ཤོས།སྤུ་མདོག་སྒོ་ཕྱུགས་གཞན་ལས་ལྟོས་བཅས་ཀྱིས་ཁྱད་དུ་འཕགས་པའི་གཡང་ནོར་རེ་འབུལ་བའི་ཡུལ་སྲོལ་ཞིག་ཡོད་པ་རེད།དཔེར་ན།ཁྱིམ་ཚང་རེ་རེ་ལ་གཞི་བདག་གཙོ་བོ་ཞིག་ཡོད་པ་རེད་ལ།གཞི་བདག་དེར་ཁྱིམ་ཚང་དེའི་གཡང་ར་སྒོ་བཞི་ལས་རེ་རེ་ཕུལ་བའི་སྲོལ་ཡོད་པ་རེད།སྒོ་ཕྱུགས་དེ་རྣམས་གཞི་བདག་དེར་འཐེན་པའི་རྗེས་སུ་དེའི་མིང་ཡང་བརྗེ་དགོས་ཏེ།དེ་རྣམས་ལ་ལྷ་གཡག་དང་།ལྷ་ལུགལྷ་རྟ་རྐྱང་ངེ་།མགོན་རྟ།ལྷ་ར་དཀར་པོ་ཞེས་འདོགས་སྲོལ་ཡོད།གལ་ཏེ་གཡག་ཅིག་འཐེན་ཚེ།དུས་རྒྱུན་འབྲོག་མི་རྣམས་ཀྱིས་དེའི་མིང་ལྷ་གཡག་གམགཤོསཞེས་འབོད།དེར་མ་ཟད་ལྷ་གཡག་གམ་གཤོས་སུ་བདམས་རྗེས་ཁལ་ལྕི་མོ་མི་འགེལ་ཞིང་།མནོལ་གྲིབ་གདན་ནས་གཏོང་ཆོག་གིན་ཡོད་པ་མ་རེད།གལ་ཏེ་གཞི་བདག་གང་དེར་འཐེན་ཡོད་པའི་སྒོ་ཕྱུགས་དེ་ལ་མནོལ་གྲིབ་ཕོག་ཚེ་ཁྱིམ་ཚང་དེའི་ལྷ་འཁྲུགས་ནས་བགེགས་དང་།ནད་གདོན།བར་ཆད་སོགས་འབྱུང་བར་བཤད་སྲོལ་མཆིས་སྐད།འབྲོག་མི་རྣམས་ཀྱིས་ལྷ་གཡག་དང་ལྷ་ལུགལྷ་ར།ལྷ་རྟ་སོགས་སུ་བདམས་རྗེས་དེ་ལ་དུས་རྒྱུན་གཅེས་སྤྲས་ལེགས་པོ་བྱེད་དགོས་པ་མ་ཟད།ཚེ་གང་བོར་དེའི་ཚེ་ལ་གནོད་པ་བཟོས་ཆོག་པ་མ་རེད།གལ་ཏེ་ཡུལ་ལྷ་ལ་འཐེན་པའི་ཚེ་ཐར་གང་ཞིག་ལོ་ན་བགྲེས་ཏེ་ཤི་བའམ་ནད་བྱུང་སྟེ་ཤི་བ་སོགས་ཡིན་ན།སླར་ཡང་གཞན་ཞིག་དེའི་ཚབ་ཏུ་ཚེ་ཐར་གཏོང་བའི་སྲོལ་ཡོད།ད་དུང་ཚེ་གཡོག་ཅེས་ཚེ་ཐར་གྱི་རིགས་རྣམས་ལ་དམིགས་བསལ་གྱིས་རྒན་གཡོག་དང་སྲུང་སྐྱོང་བྱེད་པའི་སྲོལ་ཡང་མཆིས།དེ་བཞིན་དུ།གཡང་ར་སྒོ་བཞི་ལས་རང་གི་ཡུལ་ལྷ་སྲོག་ཆགས་སྣ་རེ་འཐེན་པའི་སྲོལ་ཞིག་ད་ལྟའི་བར་དུ་མ་ཉམས་པར་གནས་ཡོད་པ་འདི་ཡང་བོད་མིའི་གནའ་བོའི་རིག་གནས་ཤིག་གི་རྒྱུན་བསྐྱངས་པ་ཡིན་པར་སེམས་ཤིང་།དེ་ཡང་ཚེ་ཐར་གྱི་རིགས་ཤིག་ཏུ་ཡང་བགྲངས་ཆོག་པར་སྙམ།